b'\n_START_ARTICLE_\nBeograd\n_START_SECTION_\nReligija\n_START_PARAGRAPH_\nPo popisu prebivalcev Beograda iz leta 2002 jih je kar 90,68\xc2\xa0% pravoslavne vere, 1,29\xc2\xa0% islamske, 1,03\xc2\xa0% katoli\xc5\xa1ke ...\n_START_SECTION_\nZgodovina mesta\n_START_PARAGRAPH_\nBeograd, mesto z zelo burno zgodovino, je eno najstarej\xc5\xa1ih mest v Evropi. Njegova zgodovina je stara pribli\xc5\xbeno 7000 let. Prostor okoli Save in Donave je bil naseljen \xc5\xbee v paleolitiku. Iz starej\xc5\xa1e kamene dobe so najdene kosti in lobanja neandertalca v kamnolomu pri Le\xc5\xa1tanu, v pe\xc4\x8dini na \xc4\x8cukarici in v bli\xc5\xbeini Bajlonijeve tr\xc5\xbenice._NEWLINE_Mnoga dana\xc5\xa1nja naselja beograjske okolice le\xc5\xbeijo na kulturnih slojih prej\xc5\xa1njih prazgodovinskih naselbin. Sedem tiso\xc4\x8d let pr. n. \xc5\xa1t. je bilo tam prvo neolitsko naselje. Konec 1. stoletja so se naselili Rimljani, okoli leta 630 pa so na to obmo\xc4\x8dje pri\xc5\xa1li Slovani. Takrat se je naselje imenovalo Singidunum. Mesto je bilo kasneje tudi pod bolgarsko in avstro-ogrsko oblastjo. Okoli 300 let je bil pod Turki._NEWLINE_Leta 1882 je Srbija postala kraljevina, Beograd pa njena prestolnica. _NEWLINE_Po prvi svetovni vojni je postal prestolnica Kraljevine Srbov, Hrvatov in Slovencev. Leta 1941 je bil Beograd bombardiran in okupiran s strani Nemcev, a ga je narodnoosvobodilna vojska z zavezniki osvobodila leta 1944. Leto pozneje je bila v Beogradu imenovana Federativna Ljudska Republika Jugoslavija. Kasneje se je preimenovala v Socialisti\xc4\x8dno Federativno Republiko Jugoslavijo (SFRJ). 1992 leta je bil Beograd glavno mesto Zvezne Republike Jugoslavije, kasneje pa \xc5\xa1e Srbije in \xc4\x8crne Gore. Od leta 2006 je Beograd glavno mesto samostojne in suverene dr\xc5\xbeave Srbije.\n_START_SECTION_\nZnamenitosti mesta\n_START_PARAGRAPH_\nBeograd ima veliko znamenitosti. To so ulice in trgi, javni vodnjaki in parki, stavbe, trdnjava in cerkve, spomeniki, reke ter druge kulturne in naravne znamenitosti._NEWLINE_Med znamenitej\xc5\xa1imi ulicami so Knez Mihailova, ki povezuje Trg republike in Kalemegdan, Nemanjina, znana po NATO bombardiranju in Ulica kralja Petra I. Znanih je tudi kar nekaj trgov in sicer Trg Nikole Pa\xc5\xa1i\xc4\x87a, poimenovan po srbskem politiku Pa\xc5\xa1i\xc4\x87u. Tu je \xc5\xa1e Trg republike, ki je hkrati glavni trg, \xc5\xa0tudentski trg, Terazije in Trg Slavija._NEWLINE_Na mestnem podro\xc4\x8dju je 39 javnih vodnjakov ter 18 fontan. Med najstarej\xc5\xa1imi vodnjaki so Delijska, Terazijska (postavljena v spomin na ponovni prihod Milo\xc5\xa1a Obrenovi\xc4\x87a na prestol) in \xc4\x8cukur \xc4\x8desma (na mestu, kjer so Turki ubili fanta Savo). Najve\xc4\x8dje fontane so na Trgu Nikole Pa\xc5\xa1i\xc4\x87a, Trgu republike in pred hotelom Intercontinental v Novem Beogradu. _NEWLINE_Mesto ima 65 javnih parkov. Najpomembnej\xc5\xa1i so Kalemegdanski, Ta\xc5\xa1majdanski, Pionirski in Park prijateljstva, kjer je v Titovem \xc4\x8dasu vsak pomemben obiskovalec mesta posadil drevo._NEWLINE_Veliko je stavb, ki so v ponos mestu. Le te so: po\xc4\x8divali\xc5\xa1\xc4\x8de kneza Milo\xc5\xa1a Obrenovi\xc4\x87a in kneginje Ljubice, Narodna banka Srbije, Narodni muzej, Narodno gledali\xc5\xa1\xc4\x8de, Skup\xc5\xa1\xc4\x8dina Srbije, Beli dvor, tj. po\xc4\x8divali\xc5\xa1\xc4\x8de kraljeve dru\xc5\xbeine, Glavna \xc5\xbeelezni\xc5\xa1ka postaja, Beograjska trdnjava, Kalemegdan, \xc5\xbdivalski vrt, Sava center in drugi._NEWLINE_Na beograjskih ulicah in trgih je 192 spomenikov, ki so postavljeni v spomin in slavo. Najstarej\xc5\xa1i je iz leta 1884, postaviti ga je dal Aleksander I. Kara\xc4\x91or\xc4\x91evi\xc4\x87 v Kara\xc4\x91or\xc4\x91evem parku. Pomembni so \xc5\xa1e Pobednik kiparja Ivana Me\xc5\xa1trovi\xc4\x87a, spomenik neznanemu junaku na Avali istega avtorja, Vuku Karad\xc5\xbei\xc4\x87u, Ivu Andri\xc4\x87u blizu njegovega muzeja, Kara\xc4\x91or\xc4\x91u pred cerkvijo sv. Save, knezu Mihailu Obrenovi\xc4\x87u na Trgu republike, Petru Petrovi\xc4\x87u Njego\xc5\xa1u pred fakulteto, na \xc5\xa0tudentskem trgu so spomeniki Josifa Pan\xc4\x8di\xc4\x87a, Jovana Cviji\xc4\x87a, Dositeja Obradovi\xc4\x87a itd. Tudi pred \xc5\xa1olami stojijo razli\xc4\x8dni kipi. V Novem Beogradu pred \xc5\xa1olo sedmih sekretarjev SKOJa stoji sedem doprsij sekretarjev.\n_START_SECTION_\nKultura in umetnost\n_START_PARAGRAPH_\nV Beogradu se letno odvija ve\xc4\x8d kot 9.000 gledali\xc5\xa1kih predstav, umetni\xc5\xa1kih razstav, koncertov, prireditev in drugih kulturnih programov. V mestu je 34 kulturnih ustanov (10 gledali\xc5\xa1\xc4\x8d, 4 mestne knji\xc5\xbenice, 8 za\xc5\xa1\xc4\x8ditnih ustanov, 12 kulturnih centrov in galerij). Mesto ima 2 dr\xc5\xbeavni univerzi, 280 osnovnih in srednjih \xc5\xa1ol, ter mnogo zasebnih visoko\xc5\xa1olskih institucij. Tu je \xc5\xa1e veliko zanimivih muzejev, vrednih ogleda.\n_START_SECTION_\nSlavni Beograj\xc4\x8dani\n_START_PARAGRAPH_\nV Beogradu je bilo veliko rojenih, umrlih ali delujo\xc4\x8dih osebnosti, ki jih pozna cela Evropa. Tu je tudi pokopanih nekaj pomembnih oseb. Srbski knji\xc5\xbeevnik Dositej Obradovi\xc4\x87 je leta 1807 pri\xc5\xa1el v Beograd in tam ustanovil Dositejev licej (danes Vukov in Dositejev muzej), kamor so hodili izobra\xc5\xbeenci iz cele Srbije. Med temi u\xc4\x8denci je bil tudi poznej\xc5\xa1i veliki reformator srbskega jezika, Vuk Stefanovi\xc4\x87 Karad\xc5\xbei\xc4\x87, med drugim tudi izumitelj dana\xc5\xa1nje cirilice, ki je v rabi v nekaterih biv\xc5\xa1ih jugoslovanskih republikah. Danes sta oba pokopana pred Saborno cerkvijo v sredi\xc5\xa1\xc4\x8du Beograda. V mestu je s svojo vojsko nekaj \xc4\x8dasa taboril Kara\xc4\x91or\xc4\x91e, za\xc4\x8detnik dinastije Kara\xc4\x91or\xc4\x91evi\xc4\x87ev. Ta je umrl nasilne smrti leta 1817 po ukazu Milo\xc5\xa1a Obrenovi\xc4\x87a, ki je sebi zgradil Milo\xc5\xa1evo rezidenco (Milo\xc5\xa1ev konak) na Top\xc4\x8diderju, svoji \xc5\xbeeni Ljubici, pa lastno rezidenco sredi Beograda (Konak kneginje Ljubice). Umrl je leta 1860, pokopan je v Saborni cerkvi. Nasledil ga je sin Mihailo, ki so ga ubili v Top\xc4\x8diderju. Pozneje je vladal Milan, po uboju Aleksandra je na prestol pri\xc5\xa1el Petar I. Kara\xc4\x91or\xc4\x91evi\xc4\x87. Kronali so ga v Saborni cerkvi.\n_START_SECTION_\n\xc5\xa0port in rekreacija\n_START_PARAGRAPH_\nBeograd ima ve\xc4\x8d kot 1.000 \xc5\xa1portnih objektov. Opremljeni so skoraj za vse \xc5\xa1portne aktivnosti, na vseh nivojih tekmovanj. V mestu se je odvijalo \xc5\xbee mnogo velikih \xc5\xa1portnih dogajanj. Prav tako so bili beograjski klubi tudi prvaki Evrope in sveta. _NEWLINE_Ima ve\xc4\x8d nogometnih in atletskih stadionov. Najbolj znani so stadion Crvene Zvezde-Marakana, Partizana, Obili\xc4\x87a, Rada, Radni\xc4\x8dkega ter mladinski in mestni stadion. Zelo znane dvorane pa so Beograjska arena, Hala Sportova, Pionir, Ledena dvorana, bazen Ta\xc5\xa1majdan ter mnogi drugi.'